b'\n_START_ARTICLE_\nVrzi mamo z vlaka\n_START_SECTION_\nVsebina\n_START_PARAGRAPH_\nFilm spremlja odnos med glavnima likoma, Larryjem Donnerjem (igra ga Billy Crystal) in Owenom Liftom (igra ga Danny DeVito). Larry je neuspe\xc5\xa1ni pisatelj, ki na lokalni \xc5\xa1oli vodi te\xc4\x8daj kreativnega pisanja. Za njim je neprijetna izku\xc5\xa1nja, ko mu je biv\xc5\xa1a \xc5\xbeena ukradla knjigo in z njo iztr\xc5\xbeila milijone. Larry je zavoljo te izku\xc5\xa1nje zafrustriran, kar vpliva tudi na njegovo razmerje z najnovej\xc5\xa1o partnerko Beth (igra jo Kim Greist). Owen na drugi strani do\xc5\xbeivlja hude travme s strani ostarele mame, za katero mora skrbeti 24 ur na dan. Ona mu to skrb vra\xc4\x8da s stalnim nadlegovanjem in Owen se s\xc4\x8dasoma odlo\xc4\x8di, da jo bo umoril. Po nekaj neuspe\xc5\xa1nih poskusih ugotovi, da nima poguma za kaj takega._NEWLINE_Nasvet se odlo\xc4\x8di poiskati ravno pri Larryju, ki je pri literarnem ustvarjanju njegov mentor. Larry z Owenovimi pisateljskimi poskusi sploh ni zadovoljen in mu vsakokrat na\xc5\xa1teje vsaj pet elementov, ki v Owenovi zgodbi manjkajo. Owena neuspeh ne potol\xc4\x8de in \xc5\xa1e nekajkrat se obrne na Larryja. Ta mu naposled pove, da naj se po navdih odpravi v kino pogledat kak Hitchcockov film. Owen to res stori in si ogleda film Tujec na vlaku, kjer glavna lika skujeta na\xc4\x8drt, kako bosta eden drugemu umorila neza\xc5\xbeeleni osebi in s tem eden drugemu priskrbela alibi. Vsaj v teoriji se tako oba lika znajdeta v situaciji, ko imata ob umoru sorodnika mo\xc4\x8dan motiv in \xc5\xa1e trdnej\xc5\xa1i alibi, ter jo tako oba odneseta brez kazni._NEWLINE_Owen film hitro pove\xc5\xbee z realnostjo, saj je vedel za Larryjevo frustracijo glede biv\xc5\xa1e \xc5\xbeene. Preko predhodnega pogovora tako sklepa, da mu je Larry naro\xc4\x8dil ubiti svojo biv\xc5\xa1o \xc5\xbeeno in da bo Larry nato poskrbel za njegovo mamo. Owen se tako odpravi na Havaje v vilo Larryjeve biv\xc5\xa1e soproge Margaret. Ko mu ona uide na ladjo za Maui, ji on sledi in v nekem trenutku potisne z ladje v morje. V dokaz svojega zlo\xc4\x8dina domov odnese njen uhan. Ob prihodu domov o svojem dejanju obvesti Larryja, ki je ob novici zgro\xc5\xbeen in \xc5\xa1okiran ter o domnevnem dogovoru seveda ne ve ni\xc4\x8desar. Zmedeno obi\xc5\xa1\xc4\x8de prijatelja in nato \xc5\xa1e Beth, nakar se odlo\xc4\x8di za\xc4\x8dasno preseliti k Owenu in njegovi mami._NEWLINE_Ko novica o Margaretinem izginotju obkro\xc5\xbei javnost, na policijski postaji odprejo preiskavo in se odlo\xc4\x8dijo poiskati Larryja. Slednjega nikjer ne najdejo, tako da se pogovorijo le z u\xc4\x8denci s te\xc4\x8daja kreativnega pisanja in Larryjevimi prijatelji in sorodniki. Medtem Owen Larryju nalo\xc5\xbei nalogo ubiti nadle\xc5\xbeno mamo, kar Larry sprva zavrne. Po izkustvu njene nadle\xc5\xbenosti le privoli in Owen se odpravi na kegljanje (alibi), tako da dobi Larry proste roke, da izvr\xc5\xa1i svoj del dogovora. Res se tako z blazino spravi nad Owenovo mamo, a v kriti\xc4\x8dnem trenutku odneha in je ne zadu\xc5\xa1i. Ob Owenovem prihodu s kegljanja hi\xc5\xa1o obi\xc5\xa1\xc4\x8dejo policisti in Owen v svojem razo\xc4\x8daranju, ker Larry ni zmogel ubiti njegove mame, skoraj preda svojega \xc2\xbbpajda\xc5\xa1a.\xc2\xab\xc2\xa0To se vendarle ne zgodi in Larry dobi \xc5\xa1e eno prilo\xc5\xbenost, da ubije mamo - tako da jo porine skozi vrata, na katero ona obi\xc4\x8dajno obesi svoj pla\xc5\xa1\xc4\x8d pred ve\xc4\x8derno kopeljo. Ko Larry preizkusi vrata, se ta odprejo in skupaj z njimi oddrsi po stopnicah navzdol. Ob pristanku se udari v blazino in pri tem izgubi zavest. Ko se Owen vrne s kegljanja, mu mama pove o prijateljevi smrti._NEWLINE_Owen v \xc5\xa1oku pograbi trobento in zatuli v mamino uho, kar je na njegovo \xc5\xbealost ne ubije, temve\xc4\x8d jo zgolj ujezi in isto\xc4\x8dasno iz nezavesti zbudi Larryja. Ko nato Owenova mama pri poro\xc4\x8dilih zagleda Larryjev obraz, pokli\xc4\x8de policijo in jo obvesti o Larryjevi lokaciji. Larryju ne preostane drugega, kot da hitro odide in se vkrca na vlak za Mehiko. Pridru\xc5\xbeita se mu tudi Owen in mama in vsi trije si poi\xc5\xa1\xc4\x8dejo svoj kupe. Mamino obna\xc5\xa1anje znova na\xc4\x8dne Larryjeve \xc5\xbeivce in vrh napetosti nastopi, ko mu ona poda nasvet glede pisanja. Larry se jo odlo\xc4\x8di umoriti, a mu ona prej pobegne iz kupeja in po begu skozi dva vagona skoraj pade ven. V kriznem trenutku jo re\xc5\xa1i Larry, kar pa ona ne vidi, saj takoj pristane v Owenovem naro\xc4\x8dju. Gospa Lift je na Larryja \xc5\xa1e vedno jezna in ga brcne, tako da ta pade z vlaka in si pri tem zlomi nogo._NEWLINE_Med okrevanjem v bolni\xc5\xa1nici Larry izve, da je Margaret \xc5\xbeiva in zdrava in da je zgolj padla v vodo. Po padcu jo je na\xc5\xa1el nek polinezijski ribi\xc4\x8d, s katerim se je par dni kasneje \xc5\xbee zaro\xc4\x8dila. Larryjevo nezadovoljstvo je \xc5\xa1e ve\xc4\x8dje, ko Margaret javnost obvesti o prodaji filmskih pravic za svojo oziroma Larryjevo knji\xc5\xbeno uspe\xc5\xa1nico. Leto kasneje si je Larry \xc5\xbee opomogel od frustracije glede Margaret in premostil ve\xc4\x8dletno pisateljsko blokado, tako da je skoraj \xc5\xbee dokon\xc4\x8dal svoj nov roman Vrzi mamo z vlaka. V tem \xc4\x8dasu ga obi\xc5\xa1\xc4\x8de prav Owen, ki mu je mama ravno umrla - naravne smrti. Owen med drugim pove, da je tudi on napisal knjigo o njunih do\xc5\xbeivetjih in Larry povsem pobesni, ko spozna, da mu je \xc5\xbee drugo knji\xc5\xbeno uspe\xc5\xa1nico ukradel nekdo drug. Owen svojo knjigo v zadnjem hipu, preden bi ga Larry zadavil, dvigne v zrak in mu jo poka\xc5\xbee. Izka\xc5\xbee se, da je Owenova knjiga zgolj otro\xc5\xa1ka slikanica in da sploh ne povzema njunih do\xc5\xbeivljajev glede morilskega dogovora. Larry za\xc4\x8duti olaj\xc5\xa1anje in film se zaklju\xc4\x8di s sre\xc4\x8dnim prizorom na idili\xc4\x8dni pla\xc5\xbei, kjer son\xc4\x8dne \xc5\xbearke u\xc5\xbeivajo Owen, Larry in Beth. Tako Owenova kot Larryjeva knjiga postane komercialni uspe\xc5\xa1nici in oba postaneta uveljavljena pisatelja.'